Trodde jubileumsflagg var IS-flagg

En taxisjåfør ble torsdag omringet av politiet etter at noen trodde flaggene på drosjen var IS-flagg.

Publisert: Publisert: 30. januar 2015

Mange drosjer kjører nå rundt med like flagg som på bildet. Foto: Siv Christin Haug / Stavanger Taxi

Denne artikkelen er over fem år gammel

Flaggene er en del av en jubileumsmarkering, ettersom Stavanger Taxi blir 100 år 1. februar.

— Vi begynte å sette flaggene på bilene i går. Publikum reagerte på en av de første bilene som kjørte rundt, og en stakkars sjåførbil ble stoppet og omringet av politi, sier salgs- og markedsansvarlig Siv Christin Haug i Stavanger Taxi til Aftenbladet.

Sjåføren er fortsatt oppskaket etter hendelsen og ønsker ikke å uttale seg til media. Drosjeselskapet har hatt kontakt med ham, og han har sagt at det skal ha vært rundt seks politibiler, både sivilt og uniformert politi, som stoppet ham ved Dolly Dimples på Forus.

— Det var jo litt voldsomt, men politiet må jo ta slike henvendelser på alvor. De så vel raskt at det ikke stemte. I bakruten på bilen er det også folie med informasjon om hundreårsjubileet, forteller Haug.

En IS kriger vaier Islamsk Stats flagg over et erobret fly. Foto: Uncredited

Flaggene er hvite med svart påskrift. Til sammenligning er IS-flagg svarte med hvit påskrift.— Sånn sett er jo fargekombinasjonen vår "feil". Vi har ikke tenkt på noen sammenheng med IS i det hele tatt da vi laget flaggene. Vi tenker fortsatt ikke det, og kommer ikke til å ta dem bort, sier hun.

Drosjeselskapet har snakket med politiet og fått tillatelse til å fortsette å kjøre med flaggene, ett festet i hvert vindu på bilen.

Seksjonsleder Kristian Johansen ved ordensseksjonen i Rogaland politidistrikt bekrefter at taxisjåføren ble stoppet av politi etter flere tips om IS-flagg på en bil.

— Drosjen ble stoppet av flere patruljer. Akkurat hvor mange , husker jeg ikke. Det var tilfeldig at det var såpass mange politibiler, ettersom det var mange patruljer i området allerede, sier han.

Han legger til at situasjonen ble veldig fort avklart.

Fakta Fakta om Den islamske staten (IS) Opprørsgruppe i Irak og Syria som hevder å kjempe for en sunnimuslimsk stat (kalifat).Forfekter en svært ekstrem tolkning av islamisme som fordømmes av islamske skriftlærde verden overHar røtter i ytterliggående grupper som oppsto i Irak etter den USA-ledede invasjonen i 2003. Kalte seg før Den islamske staten i Irak og Levanten (ISIL)Tidligere en del av terrornettverket al-QaidaTok i fjor kontroll over store områder nordøst i Syria og nord i Irak, deriblant Iraks nest største by MosulLedes av Abu Bakr al-Baghdadi, som i juni i fjor erklærte seg som kalifMilitante islamistgrupper verden over har sverget troskap til IS-kalifatet, men gruppen har kun anerkjent en brøkdel av demAntas å ha flere tusen fremmedkrigereSiden september i fjor har USA og landets allierte bombet IS i Irak og Syria Les mer